C 184/72
RO
Jurnalul Oficial al Uniunii Europene
25.5.2023
1.5.
CESE sprijină obligația ca instituțiile publice să se consulte cu organismele de promovare a egalității în timp util și să țină cont de recomandările acestora, însă recomandă ca statele membre să aibă obligația de a raporta asupra măsurilor luate în ceea ce privește interacțiunile lor cu organismele de promovare a egalității și asupra rezultatelor acestor acțiuni.
1.6.
CESE consideră că încredințarea mecanismului de supraveghere Comisiei Europene asigură un nivel ridicat de atenție față de monitorizare.
Însă, pentru ca acest lucru să se dovedească eficient, Comitetul solicită să se analizeze dacă termenul de raportare poate fi redus la trei ani în loc de cinci, astfel cum se propune în directive.
1.7.
CESE salută clarificarea faptului că accesibilitatea pentru toți impune și luarea în considerare a cerințelor de accesibilitate pentru persoanele cu dizabilități și subliniază că accesibilitatea poate fi și o problemă de acces la consiliere.
1.8.
CESE consideră că este foarte important să se respecte diversitatea cadrelor juridice și a practicilor naționale în materie de nediscriminare – inclusiv faptul că multe state membre au acordat organismelor de promovare a egalității competențe care depășesc cerințele minime prevăzute de directivele existente privind egalitatea – și să se țină seama de diferențele în ceea ce privește modul în care partenerii sociali și organizațiile societății civile sunt implicați în acest proces.
Propunerile ar trebui să respecte principiile subsidiarității și proporționalității, luptând în același timp împotriva reducerii standardelor de protecție existente pentru victimele discriminării.
CESE insistă, de asemenea, asupra faptului că propunerile trebuie să promoveze un rol de lider pentru partenerii sociali și organizațiile societății civile în punerea în aplicare a cadrelor naționale de nediscriminare și să consolideze practicile existente de sprijinire a partenerilor sociali și a organizațiilor societății civile de către organismele de promovare a egalității.
1.9.
CESE recunoaște că exercitarea competențelor de investigare în cadrul procedurilor în numele sau în sprijinul victimelor discriminării nu trebuie să aducă atingere competențelor și independenței anchetelor desfășurate de instanțe, tribunale și alte organisme publice de monitorizare, cum ar fi inspectoratele de muncă.
1.10.
CESE solicită să se acorde o protecție adecvată reclamanților, să se garanteze despăgubiri proporționale pentru vătămarea suferită de victimă și să se asigure penalități pentru contravenienți, pentru a se putea adopta o abordare centrată pe persoană în ceea ce privește victimele violenței sau discriminării.
Sancțiunile, care pot include plata de despăgubiri victimei, trebuie să fie eficace, proporționale și disuasive și stabilite la nivel național în conformitate cu cadrele juridice și practicile naționale (1).
1.11.
CESE propune ca promovarea campaniilor de informare cu privire la drepturile UE și la respectarea diversității să fie dezvoltată și finanțată de Comisia Europeană și să fie realizată la nivel local de către organismele naționale de promovare a egalității, împreună cu organizațiile societății civile și cu partenerii sociali, și să fie adaptată la nevoile teritoriilor.
Ar trebui acordată o atenție deosebită grupurilor celor mai vulnerabile și ar trebui planificate campanii speciale care să vizeze copiii și tinerii din școală, de la o vârstă fragedă.
1.12.
CESE solicită colectarea în mod regulat și analiza datelor dezagregate, în vederea monitorizării inegalităților și a discriminării, inclusiv a discriminării multiple, și subliniază importanța efectuării unor cercetări sistematice privind inegalitățile și discriminarea, inclusiv în cooperare cu societatea civilă organizată și cu partenerii sociali pe teme legate de locul de muncă.
2.
Contextul avizului 2.1.
Organismele de promovare a egalității sunt instituții publice naționale create în întreaga Europă pentru a promova egalitatea pentru toți și a combate discriminarea.
Acestea sunt organizații independente, care protejează și sprijină victimele discriminării, monitorizând aspectele discriminării și prezentând rapoarte referitoare la acestea.
Organismele de promovare a egalității au un rol fundamental în arhitectura UE în materie de nediscriminare (2).
(1) (2)
Directiva 2000/78/CE a Consiliului din 27 noiembrie 2000 de creare a unui cadru general în favoarea egalității de tratament în ceea ce privește încadrarea în muncă și ocuparea forței de muncă (JO L 303, 2.12.2000, p. 16) (articolul 17, Sancțiuni).
Equinet.